Diari Oficial de la Generalitat Valenciana


Sumari del DOGV 8398, del 05-10-2018 (2018/9163)

RESOLUCIÓ de 13 de setembre de 2018, del conseller d'Hisenda i Model Econòmic, per la qual es deleguen competències en l'Institut Valencià de Finances (IVF).
-------------------------------------------------------------------------------------------------------------------------------------------------------------

### Dades del document

Número de DOGV
:   8398

Data del DOGV
:   05-10-2018

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2018/9163


Data del document
:   13-09-2018

Organisme emissor
:   Conselleria d'Hisenda i Model Econòmic

Tipus de document
:   Resolució

Descriptors 

:   * Conselleria d'Hisenda i Model Econòmic

RESOLUCIÓ de 13 de setembre de 2018, del conseller d'Hisenda i Model Econòmic, per la qual es deleguen competències en l'Institut Valencià de Finances (IVF). [2018/9163]  
La Llei 21/2017, de 28 de desembre, de mesures fiscals, de gestió administrativa i financera i d'organització de la Generalitat, en els articles 48 i 51, estableix una sèrie de competències que exercia l'Institut Valencià de Finances (IVF), però que ara són assumides per la conselleria amb competència en matèria d'hisenda, entre elles, les relatives a matèries de certificació i signatura electrònica, atribuïdes a l'ACCV.  
  
El decret 119/2018, de 3 d'agost, del Consell, pel qual s'aprova el Reglament orgànic i funcional de la Conselleria d'Hisenda i Model Econòmic (DOGV 8370, 28.08.2018), estableix en la disposició transitòria tercera «En relació amb les competències de certificació i signatura electrònica s'aplicarà el paràgraf segon de la disposició final segona de la Llei 21/2017».  
En la disposició final segona, paràgraf segon, de l'esmentada Llei 21/2017, s'indica, «Immediatament després de l'entrada en vigor de la nova regulació de l'Institut Valencià de Finances (IVF) prevista en els articles 48 i 49 d'aquesta llei, la conselleria amb competències en matèria de tecnologies de la informació i de les comunicacions delegarà, amb caràcter temporal, les competències i funcions previstes en l'article 48.1.b (certificació i signatura electrònica) a favor de l'Institut Valencià de Finances (IVF), el qual les estava exercint-les fins llavors. Aquesta delegació estarà vigent fins que la conselleria amb competències en matèria de tecnologies d'informació i de les comunicacions puga assumir directament o indirectament l'exercici d'aquestes competències i funcions».  
El Decret 119/2018, de 3 d'agost, del Consell, pel qual s'aprova el Reglament orgànic i funcional de la Conselleria d'Hisenda i Model Econòmic, en l'article 34 ha assignat les competències i funcions relatives a la certificació i signatura electrònica a la Direcció General de Tecnologies i les Comunicacions. Per això ja pertoca, al seu torn, realitzar la delegació de competències i funcions a favor de l'IVF prevista, fins que la direcció general esmentada, puga assumir-ne l'exercici.  
  
L'article 9 de la Llei 40/2015, d'1 d'octubre, de règim jurídic del sector públic estableix «1. Els òrgans de les diferents administracions públiques poden delegar l'exercici de les competències que tinguen atribuïdes en altres òrgans de la mateixa Administració, encara que no siguen jeràrquicament dependents, o en els organismes públics o entitats de dret públic vinculats que en depenen».  
  
El conseller d'Hisenda i Model Econòmic exerceix les màximes competències en matèria de tecnologies de la informació i la comunicació de l'Administració de la Generalitat, de conformitat amb el que disposa en l'article 1 del Decret 119/ 2018, de 3 d'agost, del Consell, pel qual s'aprova el Reglament orgànic i funcional de la Conselleria d'Hisenda i Model Econòmic.  
Per tant, de conformitat amb el que disposa l'article 9 de la Llei 40/2015, d'1 d'octubre, de règim jurídic del sector públic, resolc:  
  
  
Primer  
Delegar en l'Institut Valencià de Finances (IVF) en matèria de certificació i signatura electrònica, les competències i funcions següents:  
i) La gestió, en tots els seus aspectes, de les relacions contractuals adquirides o que s'adquirisquen per l'Institut Valencià de Finances, en relació amb els serveis que es presten mitjançant o en relació amb la marca Autoritat de Certificació de la Comunitat Valenciana (ACCV) o Agència de Tecnologia i Certificació Electrònica, en favor de tercers, persones o entitats públiques i privades, en matèria de certificació i signatura electrònica.  
  
Segon  
En totes les resolucions que s'adopten i en els contractes que es formalitzen en virtut de delegació, es farà constar expressament el que s'estableix en l'article 63 de la Llei 5/1983, del Consell, i en l'article 9 de la Llei 40/2015, d'1 d'octubre, de règim jurídic del sector públic.  
  
  
Tercer  
Les delegacions de competències que es disposen en la present resolució no seran obstacle perquè l'òrgan delegant puga reclamar el coneixement o resolució dels assumptes que considere oportuns, així mateix, podrà revocar-les en qualsevol moment de conformitat amb el que s'estableix en l'article 63.5 de la Llei 5/1983, del Consell, i en els articles 9, 10 i concordants de l'esmentada Llei 40/2015.  
  
  
Quart  
La present resolució entrarà en vigor l'endemà de la publicació en el Diari Oficial de la Generalitat Valenciana.  
  
València, 13 de setembre de 2018.- El conseller d'Hisenda i Model Econòmic: Vicent Soler i Marco.